เปิดหาเลขากอช.พร้อมลุยงานมิ.ย.นี้
กอช.ประกาศรับสมัครเลขาธิการใหม่ คาดรู้ผล 1 เดือน พร้อมเปิดทีโออาร์พัฒนาระบบใหม่ มั่นใจเดินหน้ารับสมาชิกได้ มิ.ย.-ก.ค.นี้
30 เม.ย. 2558

กอช.ประกาศรับสมัครเลขาธิการใหม่ คาดรู้ผล 1 เดือน พร้อมเปิดทีโออาร์พัฒนาระบบใหม่ มั่นใจเดินหน้ารับสมาชิกได้ มิ.ย.-ก.ค.นี้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยถึงความคืบหน้ากองทุนการออมแห่งชาติ (กอช.) ว่า คณะกรรมการสรรหาเลขาธิการ กอช. ได้ร่วมประชุมในวันที่ 29 เม.ย.นี้ เพื่อออกประกาศและกำหนดคุณสมบัติในการเปิดรับสมัครผู้ที่สนใจจะเป็นเลขาธิการ กอช.คนใหม่ คาดว่าจะเปิดรับสมัครได้ทันทีและรู้ผลการคัดเลือกภายใน 1 เดือนหลังจากนี้
สำหรับคนเก่าที่เคยผ่านการสรรหาล่าสุดเมื่อ 2 ปีก่อน คือ นายสมพร จิตเป็นธม นั้น จากการหารือกันของคณะกรรมการเห็นว่าควรเปิดโอกาสให้ทั้งคนเก่าและคนใหม่สามารถยื่นใบสมัครรอบนี้ได้ทั้งหมด เพื่อให้คณะกรรมการสามารถคัดสรรคนที่เหมาะสมที่สุด
นอกจากนี้ คณะกรรมการ กอช. ได้เห็นชอบให้มีการเปิดประมูลจัดซื้อจัดจ้างเพื่อพัฒนาระบบในการรับโอนจ่ายเงินของ กอช. โดยมีวงเงินประมาณ 20 ล้านบาท กับหน่วยงานที่จะทำหน้าที่ในการรับฝากและจ่ายเงินแทน ซึ่งขณะนี้มีธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ที่ตกลงจะเป็นช่องทางในการรับฝากและจ่ายเงินให้ กอช.แล้ว ซึ่งจะส่งผลให้ระบบการทำงานของ กอช.มีประสิทธิภาพมากขึ้น
ขณะที่เรื่องของการดำเนินงานได้เสนอกฎกระทรวงทั้ง 7 ฉบับให้กฤษฎีกาตรวจแล้ว รวมถึงการแก้ไขร่าง พ.ร.บ.ดังกล่าว เพื่อกำหนดหลักเกณฑ์การดำเนินงานและรองรับสมาชิกของกองทุน กรณีรับโอนผู้ประกันตนตามมาตรา 40 ตาม พ.ร.บ.กองทุนประกันสังคม พ.ศ. 2540 กรณีบำนาญชราภาพที่สมัครใจเป็นสมาชิก กอช. ซึ่งมีอยู่กว่า 1.03 ล้านราย
ทั้งนี้ คาดว่ากระบวนการทั้งหมดจะแล้วเสร็จและจะเริ่มดำเนินการรับสมาชิกได้ในเดือน มิ.ย.-ก.ค.นี้ เบื้องต้นตั้งเป้าหมายมีสมาชิกที่โอนมาจากมาตรา 40 และคนสมัครใหม่ จำนวน 1.5 ล้านคน ภายในปี 2559
สำหรับงบประมาณที่ต้องใช้ในปี 2558 มีเงินที่กันไว้เหลือจ่ายอยู่ราว 700 ล้านบาท เชื่อว่าน่าจะเพียงพอสำหรับการดำเนินงานในปีนี้ ส่วนปี 2559 ได้เสนอขอตั้งงบสำหรับจ่ายสมทบให้กับสมาชิกเรียบร้อยแล้ว ส่วนแนวทางการบริหารเงินในกองทุน กอช. มีกฎหมายรองรับไว้ว่าจะลงทุนที่มีความเสี่ยงต่ำ โดยจะลงทุนในสินทรัพย์ที่มีความมั่นคงสูงเช่น พันธบัตรรัฐบาลถึง 80% ส่วนที่เหลืออีก 20% เป็นการลงทุนทั่วไป